《谢张帅》
宋代·赵蕃

试仰元戎贵，还瞻簿领卑。
居间凡几级，其势可悬知。
屡进黄堂拜，夙蒙青眼期。
筵华纷餍饫，饮剧听淋漓。
既纳违离谒，并颁道路资。
间令叩斋阁，礼谢历阶墀。
披豁忘名位，高深讵测窥。
忧人多语政，余事亦论诗。
似欲徵凡作，何胜枉誉辞。
更成湖上集，仍厕幕中奇。
七字昔灵鹫，吾言今总持。
流传久已困，收收尚无遗。
自省才惟薄，难堪德过仪。
受之增踧踖，见者亦惊疑。
暂尔休行役，于焉纪谢私。
钓竿如可把，悬榻定除丝。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。